PRÍLOHA

HLAVNÉ ŠPECIFIKÁCIE TECHNICKEJ DOKUMENTÁCIE

Číslo spisu: PGI-BG-01867 – 7.1.2014

1. Zemepisné označenie na zápis

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“

2. Kategória liehoviny

Винена дестилатна спиртна напитка/vínny destilát

3. Opis liehoviny

3.1. Fyzikálne, chemické a/alebo organoleptické vlastnosti

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ je vínny destilát trblietavej, čírej, svetložltej farby, ktorý sa vyznačuje príjemnou a dominantnou ovocnou arómou a harmonickou jemnou chuťou s výraznou hroznovou dochuťou. Limitované edície nápoja dozrievajú najmenej šesť mesiacov v dubových sudoch s kapacitou až 1 000 litrov. Kontakt s dubom zintenzívňuje farbu, dodáva sladkosť, zvýrazňuje jemnosť a obohacuje arómu o rozoznateľnú dubovú nuansu, pričom v závere prináša náznak vanilky.

Nápoj má minimálny obsah alkoholu 40 obj. %.

3.2. Špecifické vlastnosti (v porovnaní s inými liehovinami tej istej kategórie)

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ je vínny destilát, ktorý má minimálny obsah alkoholu 40 obj. %, obsah prchavých látok 132 – 174 g/hl a.a. vrátane 6 – 24 g/hl a.a. esterov a 2 – 8 g/hl a.a. aldehydov a obsah metanolu 0,07 – 0,140 g/l. Hodnoty jeho fyzikálno-chemických vlastností prekračujú minimálne hodnoty uvedené v pravidlách o kategórii vínnych destilátov.

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ je vínny destilát, ktorý sa získava z bielych a červených odrôd viniča. Hrozno sa prijíma na spracovanie v jednoodrodových dávkach. Na získanie bielych vín dobrej kvality na destiláciu sa hrozno oberá, len čo je technicky zrelé, ale ešte pred tým, ako sa stane prezretým, keď má obsah cukru 16 % – 19 % a keď má vyšší obsah kyseliny, t. j. minimálne 500 g/hl, vyjadrený ako kyselina vínna. Prax ukázala, že z robustných bielych vín s vyšším obsahom kyseliny sa vyrábajú jemné destiláty s výraznou ovocnou arómou. Biele hrozno pestované na piesočnatých, kamenistých pôdach získava dobre rozvinutú ovocnú arómu, ktorá vďaka vhodnému spracovaniu pretrváva vo vínach a destilátoch.

Červené odrody viniča sa oberajú, keď majú obsah cukru 18 % – 20 % alebo viac a obsah kyseliny minimálne 600 g/hl, vyjadrený ako kyselina vínna. Červené odrody majú primárne arómy, ktoré sa podobajú skôr rastlinným a vyrábajú sa z nich vína so silnejšou chuťou. Pri destilácii sa z nich získajú destiláty s intenzívnou harmonickou chuťou a výraznou hroznovou dochuťou, ktorá je charakteristická pre vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“.

Destiláty s jasným potenciálom zrenia dozrievajú v dubových sudoch vyrobených z dreva miestneho dubu Strandža (Quercus hartwissiana Stev.). Kontakt s drevom zvýrazňuje farbu a vedie k vytvoreniu rafinovanej chuti a jemnej aróme v dozretom nápoji.

4. Zemepisné označenie na zápis (príslušná zemepisná oblasť)

Zemepisná oblasť, v ktorej sa vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ vyrába, zahŕňa provinciu Jambol a časť susednej provincie Burgas, ako aj tieto lokality (zemljišta):

— obec Jambol – jedna lokalita: mesto Jambol,

— obec Straldža – sedem lokalít: Straldža a dediny Zimnica, Irečekovo, Kamenec, Lozenec, Nedjalsko a Parvenec,

— obec Tundža – dvanásť lokalít: dediny Bezmer, Botevo, General Inzovo, General Toševo, Kalčevo, Kozarevo, Meden Kladenec, Pobeda, Roza, Tenevo, Hadji Dimitrovo a Čargan,

— obec Boljarovo – dve lokality: mesto Boljarovo a dedina Stefan Karadžovo,

— obec Elhovo – päť lokalít: mesto Elhovo a dediny Granitovo, Malomirovo, Melnica a Malak Manastir,

— obec Kameno – jedna lokalita: dedina Trojanovo,

— obec Aytos– jedna lokalita: dedina Topolnica,

— obec Sredec – jedna lokalita: dedina Zornica,

— obec Topolovgrad – jedna lokalita: dedina Orešnik.

5. Spôsob získavania liehoviny

Vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ sa vyrába vo vyššie uvedenej zemepisnej oblasti z týchto odrôd viniča:

— biele: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc a Viognier,

— červené: Merlot, Cabernet Sauvignon, Pamid, Syrah a Cabernet Franc.

Po zbere sa hrozno triedi podľa hmotnosti, vzhľadu, odrody a obsahu cukru. Používa sa len hrozno najvyššej kvality. Hrozno sa zbiera ručne a umiestňuje sa do plastových vedier alebo prepraviek. Používanie kontajnerov s kapacitou viac ako 15 litrov na zber nie je povolené. Hrozno sa prepravuje na spracovanie bez akéhokoľvek obalu v izolovaných kovových kontajneroch s vhodnou konštrukciou a kapacitou. Najčastejšie sa z každého vozidla ručne odoberú primerané vzorky, posúdi sa vonkajší vzhľad, celkový stav a odrodová čistota a hustomerom sa stanoví obsah cukru. Spracovanie sa uskutočňuje do 12 až 24 hodín od zberu. Hrozno sa najprv rozdrví, aby sa odstránili strapiny, a potom sa lisuje. Rmut sa premiestni do špeciálnych fermentačných nádrží, kde v prípade potreby nakvasuje, aby sa obohatil o aromatické látky získané z hroznových šupiek. Voľne tečúca šťava sa nechá odtiecť a rmut sa lisuje. Nadmerné lisovanie nie je povolené. Prísne sa dodržiava požiadavka, aby sa na použitie vo výrobe vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ vyrobilo zo 100 kg hrozna najviac 75 litrov vína. Ďalším krokom je alkoholové kvasenie. Používajú sa čisté kultúry vínnych kvasiniek. Proces je kontrolovaný a aspoň dvakrát za každých 24 hodín sa z každej fermentačnej nádrže odoberú vzorky, zmeria sa obsah cukru a teplota a monitorujú sa zmeny v organoleptických vlastnostiach. Druhotné alkoholové kvasenie prebieha vo vystužených oceľových nádržiach s rôznou kapacitou. Vína sa starostlivo dekantujú. Po oddelení usadenín (kalov) sa čo najskôr uskutoční destilácia. Destilačné zariadenia použité na výrobu vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ sú kontinuálne pracujúce prístroje typu K5 a DK-1. Boli skonštruované v Bulharsku. Majú tieto charakteristické znaky:

Každé destilačné zariadenie obsahuje destilačnú (frakcionačnú) kolónu, deflegmátory, kondenzátor, chladič, klobúčik, horizontálny ohrievač vína a regulátor hladiny. Po zapnutí zariadenia sa kolóna, deflegmátory a ohrievač vína zohrievajú prísunom pary. Keď z chladiča začne tiecť destilovaná voda, do prístroja sa naleje víno na destiláciu. Stúpaním zdola nahor sa vodné pary dostanú v protiprúde do kontaktu s vínom a obohatia sa o etylalkohol a prchavé látky. Vodné a alkoholové pary z hornej časti destilačnej kolóny sa dostanú do deflegmátorov a kondenzátora, kde sa ich obsah alkoholu zvýši na 62 – 65 obj. %. Vínny destilát získaný po ochladení kvapká cez klobúčik, kde sa jeho obsah alkoholu a teplota sústavne monitorujú liehomerom.

Výsledné destiláty sa rozdeľujú do kategórií. Následne sa bez akéhokoľvek kontaktu s drevom skladujú v nádobách z nehrdzavejúcej ocele s vhodnou konštrukciou a kapacitou alebo v nádržiach z vystuženého betónu. Organoleptické profily sa určujú podľa hrozna, z ktorého pochádzajú, a metódy, ktorou boli spracované. Z bielych odrôd viniča sa získavajú jemné destiláty, ktoré majú trblietavú čírosť a výraznú, silnú ovocnú arómu. Červené odrody viniča sa spracúvajú do destilátov, ktoré majú trblietavú čírosť, silnejšiu chuť, jemnosť a pretrvávajúcu hroznovú dochuť. Pri výrobe nevyzretého vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ je zmiešavanie (kupáž) technická operácia, ktorá je kľúčová na určenie kvalít hotového výrobku. Skúsení odborníci z praxe využívajú odskúšané a osvedčené výrobné postupy a zmiešavajú destiláty vo vhodných pomeroch, pričom pridávajú demineralizovanú pitnú vodu na korekciu obsahu alkoholu na 40 obj. %.

Väčšina destilátov sa skladuje bez kontaktu s dubom. Farba nevyzretého nápoja sa koriguje pridaním karamelu.

Získaný výrobok sa vyznačuje konzistentne vysokou kvalitou a má organoleptické vlastnosti, ktoré sa v priebehu rokov – a zberov – nemenia, inými slovami ide o vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ so slamovožltou farbou, výraznou ovocnou arómou, jemnou a harmonickou chuťou a mimoriadne príjemnou hroznovou dochuťou.

Najkvalitnejšie destiláty, ktoré majú potrebný potenciál, zrejú minimálne šesť mesiacov v dubových sudoch, ktoré majú kapacitu až 1 000 litrov a dosky hrubé 3 až 4 cm. Sudy sú vyrobené z dreva dubu Strandža, ktorý je typickým stromom tejto oblasti.

Zmiešavanie (kupáž) a riedenie vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ a jeho plnenie do fliaš nie je obmedzené na vymedzenú zemepisnú oblasť, v ktorej sa výrobok získava.

6. Súvislosť so zemepisným prostredím alebo zemepisným pôvodom

6.1. Podrobnosti týkajúce sa zemepisnej oblasti alebo zemepisného pôvodu dôležité na odôvodnenie súvislosti

Začiatkom 20. storočia sa pestovanie viniča a výroba vín a vínnych destilátov vyvinuli z tradičného remesla na hlavné priemyselné odvetvie mladého bulharského štátu. Vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ sa začal vyrábať v mnohých malých liehovaroch v oblasti počas 30. rokov 20. storočia.

Za skutočný začiatok priemyselnej výroby vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ a obchodovania s ním možno považovať rok 1974 vo vínnych pivniciach v Jambole. Neďaleké družstvá mali dostatok viniča na zabezpečenie surovín potrebných nielen na výrobu vín, ale aj na výrobu vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“.

Po zmenách, ktoré priniesli vznik demokratického systému v Bulharsku (v roku 1989), nasledovala úplná reštitúcia poľnohospodárskej pôdy. Zemepisná oblasť, kde sa vyrába vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“, má vhodné pôdy a priaznivé klimatické podmienky na pestovanie viniča. Obnovili sa staré vinice a vysadili sa nové. Zlepšila sa odrodová rozmanitosť viniča. Vysadili sa odrody, ktoré boli pre oblasť okolo mesta Jambol nové, napr. Prosecco, Viognier, Syrah a Cabernet franc. Rôzne odrody majú rôzne vlastnosti. Výsledkom vhodného spracovania sú biele a červené vína na destiláciu, z ktorých každé má odlišný potenciál a prispieva k charakteristickým vlastnostiam príslušnej odrody viniča, pokiaľ ide o arómu a chuť. Ľudský faktor zohráva dôležitú úlohu pri uplatňovaní osvedčenej technológie používanej na získavanie tohto nápoja. Skúsení odborníci z praxe destilujú nápoj pomocou kontinuálne pracujúcich prístrojov typu K5 a DK-1, až kým sa nedosiahne obsah alkoholu 62 – 65 obj. %. Táto metóda destilácie maximalizuje zachytávanie prchavých látok z vín, ktoré sú zodpovedné za ovocnú arómu, a udržanie týchto látok a ich chuťových zložiek v destilátoch. Výsledkom zmiešavania (kupáže) vhodných destilátov v správnych pomeroch je hotový výrobok, ktorý má konzistentnú a jednotne vysokú kvalitu a stabilné organoleptické vlastnosti.

Vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ je predmetom reklamných kampaní, prezentácií a ochutnávok organizovaných veľkými maloobchodnými reťazcami; bol prezentovaný na medzinárodných veľtrhoch, výstavách a súťažiach, pričom získal mnoho ocenení a uznaní. V priebehu rokov získal vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ mnoho ocenení, konkrétne zlaté medaily a certifikáty uznania na medzinárodnej výstave Vinaria v meste Plovdiv.

6.2. Špecifické vlastnosti liehoviny, ktoré možno pripísať zemepisnej oblasti

Vinice, z ktorých sa získavajú suroviny používané na výrobu vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“, sa nachádzajú v juhovýchodnej časti južného (Trácka nížina/Trakiyska Nizina) vinohradníckeho regiónu (obce Boljarovo, Elhovo, Straldža, Tundža, Jambol a Topolovgrad) a v západnej časti východného (Čierne more/Černomorski) vinohradníckeho regiónu (obce Ajtos, Kameno a Sredec). Zemepisná oblasť zahŕňa podregión Tundža-Straldža a siaha až po severné svahy masívov Strandža a Sakar.

Zemepisná oblasť, kde sa vyrába vínny destilát „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“, má vhodné pôdy a priaznivé klimatické podmienky na pestovanie viniča. Terén pozostáva z rovín a kopcov, pričom priemerná nadmorská výška je 190 metrov. Zo zemepisnej polohy vyplýva, že sa tu prelínajú viaceré klimatické vplyvy, z ktorých najsilnejší je prechodné kontinentálne podnebie, ktoré je typické pre Hornotrácku nížinu. Vplyv Čierneho mora a Stredozemia je menej výrazný. Teploty, ktoré tu boli zaznamenané, z nej robia jednu z najteplejších oblastí Bulharska. Priemerné teploty v januári, najchladnejšom mesiaci, sa pohybujú od 0 °С do 1,5 °С. V meste Jambol je priemerná januárová teplota 0,2 °С a v meste Elhovo 1,2 °С, čo znázorňuje rozdiel medzi prechodnou kontinentálnou a prechodnou stredozemnou klimatickou zónou počas najchladnejšieho mesiaca. Celá oblasť leží južne od izotermy 0 °С, čo zaručuje dlhé obdobie bez mrazu a normálne vegetačné podmienky pre rastliny. Oblasť má ročne 180 až 210 dní bez mrazu. Teploty sa v priemere udržujú nad 10 °С približne od 10. apríla, čo je priaznivé pre pestovanie plodín. Oblasť má v priemere 2 200 až 2 250 hodín slnečného svitu a súčet teplôt počas vegetačného obdobia je približne 3 500 °С až 3 800 °С. Letá sú pomerne horúce a majú znaky kontinentálneho podnebia. Priemerná júlová teplota v oblasti je 23 °С. Absolútna maximálna teplota je 44,4 °С a priemer maximálnych teplôt je 38 °С až 40 °С.

Jesene sú dlhé a často teplé s priemernými teplotami nad 10 °С do obdobia od 25. októbra do 4. novembra. Prvé jesenné mrazy sa v priemere objavia medzi 23. a 29. októbrom, pričom najskorší dátum je 30. september. Tieto agroklimatické podmienky sú priaznivé pre pestovanie trvalých plodín, a najmä viniča. Relatívna vlhkosť sa počas roka mení. Najnižšia (60 % – 64 %) je v júli a v auguste a najvyššia (80 %– 92 %) je v decembri, januári a februári. Zrážky sú počas roka nerovnomerne rozložené. Priemerný ročný úhrn zrážok sa pohybuje od 530 mm do 700 mm.

Pôdy sú stredne až mierne vylúhované černozeme – vertisoly; pozdĺž rieky Tundža a jej prítokov sa nachádzajú náplavové lúčne pôdy; juhovýchodne a severozápadne od mesta Elhovo prevládajú vylúhované vertisoly (najťažšie hlinité pôdy v Bulharsku bohaté na koloidy so značným čiernym humusovým horizontom, keď sú mokré), spolu s vylúhovanými lesnými (škoricovými) hnedozemami, ktoré sú vo všeobecnosti chudobnejšie na humus; smerom na juh lesné (škoricové) hnedozeme s rankermi a litozeme, vylúhované lesné (škoricové) hnedozeme a pseudopodzolové pôdy chudobné na minerály.

Kombinácia reliéfu, pôd a podnebia vytvára podmienky na výrobu hrozna dobrej kvality. Ľudský faktor zohráva kľúčovú úlohu. Skúsení odborníci z praxe premieňajú hrozno na víno dobrej kvality. Tento proces v sebe spája stáročné tradície a moderné vyspelé technológie. Vína sa destilujú pomocou špeciálnych kontinuálne pracujúcich prístrojov typu K5 a typu DK-1, ktoré vyvinuli bulharskí konštruktéri. Osobitným znakom vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ je, že destilácia pokračuje až do získania vínneho destilátu s obsahom alkoholu až 62 – 65 obj. %. Mnohoročné skúsenosti ukázali, že pri tomto obsahu alkoholu v destiláte sa najintenzívnejšie zachytávajú aromatické látky z vín a dosiahne sa pri ňom bohatá a vyvážená chuť.

Destiláty získané z bielych a červených odrôd viniča, ktoré dozrievali vo vymedzenej zemepisnej oblasti nápoja, majú vzájomne vyvážené organoleptické vlastnosti. Destiláty získané z bielych odrôd majú výraznú ovocnú arómu a destiláty získané z červených odrôd majú charakteristickú hroznovú chuť. Zmiešaním (kupáž) destilátov sa dosiahne výrobok vysokej kvality so stálymi organoleptickými vlastnosťami: svetložltou farbou, dominantnou ovocnou arómou a harmonickou jemnou chuťou s výraznou hroznovou dochuťou.

Destiláty s najlepšími vlastnosťami a potenciálom zrenia dozrievajú aspoň šesť mesiacov v dubových sudoch vyrobených z dreva dubu Strandža (Quercus hartwissiana Stev.). Dub Strandža (Quercus hartwissiana Stev.) je listnatý strom, ktorý môže narásť až do výšky 25 metrov. Je to reliktný druh, ktorý prežil od čias pred poslednou dobou ľadovou pred 1,5 milióna rokov. V Európe sa vyskytuje iba na masíve Strandža. Často sa nachádza – v zoskupeniach alebo jednotlivo – na severných svahoch a v nižšie položených a vlhkých oblastiach, zvyčajne popri riekach a potokoch. Je chráneným druhom a je uvedený v bulharskom zákone o biodiverzite. Generácie debnárov zachovali tradície opracúvania tohto jedinečného materiálu. Drevo tohto stromu, o ktorom sa hovorí, že má „korene v skale“, má pórovitú štruktúru, ale póry sú extrémne malé. Dlhý kontakt s destilátmi vedie nielen k odpareniu alkoholu, ale aj k získaniu cenných zložiek z dreva.

Limitované edície nápoja sa uvádzajú na trh po tom, čo boli v kontakte s dubom aspoň šesť mesiacov. Charakteristické znaky vyzretého vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ sú: tmavožltá farba, dominantná ovocná aróma s rozoznateľnými dubovými tónmi a náznakom vanilky v závere, harmonická chuť, ktorá je nápadne jemná a sladká, a pretrvávajúca a jemná dochuť.

7. Ustanovenia Európskej únie alebo vnútroštátne/regionálne ustanovenia

Vo vnútroštátnych právnych predpisoch sa nestanovujú žiadne dodatočné osobitné ustanovenia týkajúce sa vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“. Výroba vínneho destilátu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ a obchodovanie s ním podliehajú všeobecným požiadavkám vzťahujúcim sa na kategóriu „vínne destiláty“ stanoveným v zákone o vínach a liehovinách (ZVSN), uverejnenom v štátnom vestníku č. 45/2012 a účinnom od 16. septembra 2012.

Vínny destilát, ktorý je hroznovou rakijou, so zemepisným označením „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ bol schválený vyhláškou ministra hospodárstva a energetiky č. T-RD-27-20 z 27. novembra 2013, ktorá bola uverejnená na webovom sídle ministerstva hospodárstva: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm

Vínny destilát so zemepisným označením „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ podlieha organoleptickému posúdeniu zo strany regionálneho výboru pre ochutnávku vín, ktorý pôsobí v rámci Regionálnej komory juhovýchodnej Trácie (Yugoiztochna Trakiyska) pre vinič a víno a ktorý má sídlo a ústredie v meste Sliven.

8. Žiadateľ

— Členský štát, tretia krajina alebo právnická/fyzická osoba Република България, Министерство на икономиката/Bulharsko, ministerstvo hospodárstva

— Úplná adresa (ulica a číslo, mesto a poštové smerovacie číslo, krajina): София 1052, ул. „Славянска“ № 8, Република България/ul. „Slavyanska“ 8, 1052 Sofia, Bulgaria

— Právna forma (v prípade právnických osôb)

9. Doplnenie zemepisného označenia

10. Osobitné pravidlá označovania

Pre vínny destilát „’Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ neboli stanovené žiadne iné osobitné povinné pravidlá označovania než horizontálne pravidlá označovania.